
Català


De vegades hi ha coses en la vida que passen, perquè havien de passar. I de vegades estàs en un lloc, i en un moment determinat, perquè algú, o inclús, tu mateix, et necessitaves allà.


Us vull compartir la història d´una gata, una de molt especial, que vaig conèixer en un moment molt difícil de la meva vida. Ella va donar llum als moments foscos que vaig tenir, i em va donar una raó de ser, per aixecar-me, per tirar endavant, i per creure que de vegades, lo impossible només costa una mica més.







Limba română


Uneori sunt lucruri în viață care se întâmplă, pentru că trebuiau să se întâmple. Și uneori ești într-un loc, și la un moment dat, pentru că cineva, sau chiar tu însuți, avea nevoie de tine acolo. Vreau să vă împărtășesc povestea unei pisici, una cu totul specială, pe care am cunoscut-o într-un moment foarte dificil din viaţa mea.


Ea a făcut lumină asupra momentelor întunecate pe care leam avut și mi-a dat un motiv să fiu, să mă ridic, să merg înainte și să cred că, uneori, imposibilul doar costă puțin mai mult.

INTRODUCCIÓ


Aquesta és una història real, ben certa, de les que alguna vegada es veuen a les xarxes socials d’algun lloc remot d´EEUU, Hong Kong, o Austràlia, però, què té de diferent? Doncs que aquesta vegada, tot i que la història comença ben lluny d´aquí, ens queda més propera perquè acaba molt a prop.


Primer de tot faré la presentació, em dic Mar i sóc de Barcelona. Sóc una cat lover, actualment tinc tres gats, la Misha, el Maxi i el Moix, però n´he tingut tres més (la Daisy, el Tigre i el Mishoo – tots tres que EPD) i ma mare en té dos, que també considero meus , en Robin i la gran protagonista d´aquesta història, la Pisică.


Per qüestions que ara us explicaré vaig passar-me quasi dos anys de la meva vida a Romania, dos anys que no només em van canviar la vida a mi.









1. COMENÇA L´AVENTURA


Corria l´abril del 2018 quan em trobava treballant en una empresa de matalassos situada al costat del Palau de Mar, però en realitat la meva formació era en Arqueologia.


Feia més d´un any que havia fet una sol·licitud per dirigir el meu propi projecte de recerca en Prehistòria en un país estranger, ja que és en el que m´havia especialitzat, i just quan m´havia quasi oblidat del tema ... pam! La oportunitat va picar a la meva porta!


En un e-mail m´informaven que m´havien seleccionat pel projecte i que m´havia de mudar a Romania en quinze dies! Aquest e-mail el vaig llegir a la feina, us imagineu la meva cara de pòquer la resta de dia? de fet, el correu portava molts dies a la safata d´spam i de fet per poc perdo aquest tren... així que ja veieu que tot va començar una mica, diguem, de manera força estressant.


Jo tenia 37 anys en aquell moment, i després de meditar-ho molt vaig arribar a la conclusió que si no ho feia sempre m´hagués quedat la sensació de no saber com hagués anat, i no m´hagués agradat quedar-me amb el dubte, i a part, aquella oportunitat em podria servir per créixer professionalment. La meva filosofia es que més val penedir-se de quelcom que has fet que de quelcom que no has fet!


Doncs bé, després d´acomiadar-me de la feina que tenia i de fer moltíssima paperassa online, finalment el 27 d´abril del 2018, i després de tres hores d´avió, em vaig plantar a la capital de Transsilvània, Cluj-Napoca, ciutat romanesa a l´est d´Europa, a 3200 km de casa i a 36 graus de temperatura!


I així és com vaig emprendre una aventura que marcaria la resta de a meva vida.

Imatge de la distància des de Barcelona a Cluj- Napoca. Font: Google Maps.





De totes maneres, tot i que em feia molta il·lusió poder seguir treballant d´arqueòloga, en el camp de la recerca i a de més en una universitat estrangera, no deixava de ser dur haver de marxar durant dos anys a un país que no coneixia, lluny de la meva parella, dels meus pares i dels meus amics.


Però gràcies a la decisió de marxar vaig descobrir una ciutat interessant, bonica i amb encant.

Porta d´embarcament a l´aeroport del Prat cap a l´avió que em portaria a Cluj-Napoca. Foto de l´autora.

Foto aèria presa des de l´avió, vista d´ocell de la ciutat de Cluj-Napoca. Foto de l´autora.

Vista panoràmica de la ciutat des del Parc Cetâţuia. Foto de l´autora.












2. LA MEVA NOVA LLAR


Després d´un dia esgotador de paperassa administrativa per poder residir allà i signar el meu contracte a la universitat, vaig arribar a la que seria casa meva durant aquells 24 mesos, una habitació d´uns 30 metres quadrats situada molt aprop d´un campus universitari just a tocar de la zona de discoteques de Cluj – Napoca (a partir d´ara només Cluj).


Tot i que l´habitació estava equipada amb cuina, bany i una saleta d´estar/dormitori em vaig adonar que no disposava de nevera ni de rentadora, així que vaig haver d´espavilar-me per comprar al menys la nevera, ja que era primordial amb les temperatures que estàvem.


Pel tema de la rentadora vaig descobrir que hi havia diversos serveis de bugaderia a prop de casa així que tema resolt.

Ciutat de contrastos. A la dreta, a finals d´abril a 36 graus, a l´esquerra, a principis de novembre tot nevat, a - 10 graus. Fotos de l´autora.

Vistes des del meu balcó al meu carrer i La nevereta que vaig comprar. Fotos de l´autora.












3. DESCOBRINT LA COLÒNIA


Aquella mateixa tarda, i només mig aclimatada a la meva nova llar, de seguida em vaig adonar que sota casa meva vivia una colònia de gats. Es tractava d´una zona enjardinada, amb espai asfaltat i brossa, molta brossa.


La colònia constava de sis gats que moltes vegades estaven junts allà, entre el carrer, els parterres d´un campus que estava a prop, i les escombraries descontrolades que produïen els estudiants, tot sigui dit.


Aquesta colònia feral estava formada per una gata blanca i tigrada, una gata negra, dos gats negres i blancs, un gat blanc i tigrat i una gata negra i blanca. Hi havia alguns més perjudicats que d´altres, amb ferides a la pell, orelles amb cicatrius, i bruts com guilles.


Alguns sempre venien junts i es feien moixaines entre ells (la gata tigrada i blanca, la negra i la blanca i negra) i els altres es quedaven a certa distància prudencial però sempre formant un grup que es movia més o menys junt.


La veritat és que em feien molta llàstima i vaig veure que menjaven restes de les escombraries, tuppers que alguns estudiants havien deixat i també vaig veure en alguna ocasió un pot amb aigua i una mica de pinso que una bona ànima deixava de tant en tant.


Vaig veure de seguida que havia de fer alguna cosa per aquells gatets perquè a partir d´ara els veuria cada dia així que vaig començar a posar àlies a les tres gates que veia més sovint, la ¨Xineta¨ (la tigrada i blanca), la ¨Negreta¨ (la negra) i la ¨Pisică¨ (la blanca i negra que se m´acostava a la primera foto).


Així que no vaig trigar res a cercar menjar de gats a les botigues del costat de casa meva, i vaig decidir que una de les meves activitats, a part de treballar i sobreviure, seria mantenir la colònia alimentada en la mida del possible.

